8 Tsholofelo ya rona ka isagwe e tlhomamisiwa ke tsogo ya ga Jesu. Fa Paulo a ne a naya puo kwa Athena, o ne a bolela jaana: “[Modimo] o tlhomile letsatsi le ka lone a ikaelelang go atlhola lefatshe le le nang le banni ka tshiamo ka monna yo a mo tlhomileng, e bile o tlhomamiseditse batho botlhe ka seno ka a mo tsositse mo baswing.” (Ditiro 17:31) Bangwe ba ba neng ba reeditse Paulo ba ne ba mo sotla fa ba utlwa ka tsogo. Le fa go ntse jalo, ba se kae ba ne ba nna badumedi. Gongwe ba ne ba kgatlhiwa ke ntlha ya gore tsholofelo eno e tlhomamisegile. Fa Jehofa a ne a tsosa Jesu, o ne a dira kgakgamatso e e di gaisang tsotlhe. O ne a tsosa Morwawe mo losong gore a boe a tshele e le sebopiwa se se maatla sa semoya. (1 Petere 3:18) Fa Jesu a sena go tsosiwa o ne a le mogolo go feta fa a ise a nne motho. E re ka Jesu a sa swe, e bile a na le maatla a a fetwang ke a ga Jehofa fela, jaanong o mo seemong sa gore a ka diragatsa dikabelo tse di molemo tse di tswang kwa go Rraagwe. Jehofa o dirisa Jesu go tsosa batho ba bangwe botlhe—ba ka tswa ba tsogela go ya go tshela kwa legodimong kgotsa mo lefatsheng. Jesu ka boene o ne a re: “Ke nna tsogo le botshelo.” (Johane 5:25; 11:25) Fa Jehofa a ne a tsosa Morwawe, o ne a dira gore tsholofelo ya botlhe ba ba ikanyegang e tlhomamisege.